ประกาศคณะกรรมการนโยบายการจัดซื้อจัดจ้างและการบริหารพัสดุภาครัฐ เรื่อง หลักเกณฑ์การจัดซื้อจัดจ้างยุทโธปกรณ์และการบริการที่เกี่ยวกับความมั่นคงของชาติ
ประกาศคณะกรรมการนโยบายการจัดซื้อจัดจ้างและการบริหารพัสดุภาครัฐ
เรื่อง
หลักเกณฑ์การจัดซื้อจัดจ้างยุทโธปกรณ์และการบริการที่เกี่ยวกับความมั่นคงของชาติ
 

อาศัยอำนาจตามความในมาตรา
๗ วรรคหนึ่ง (๒) วรรคสอง และวรรคสี่ แห่งพระราชบัญญัติการจัดซื้อจัดจ้างและการบริหารพัสดุภาครัฐ
พ.ศ. ๒๕๖๐ คณะกรรมการนโยบายการจัดซื้อจัดจ้างและการบริหารพัสดุภาครัฐ จึงออกประกาศ
ดังต่อไปนี้

ข้อ
๑ ประกาศนี้เรียกว่า ประกาศคณะกรรมการนโยบายการจัดซื้อจัดจ้างและการบริหารพัสดุภาครัฐ
เรื่อง หลักเกณฑ์การจัดซื้อจัดจ้างยุทโธปกรณ์และการบริการที่เกี่ยวกับความมั่นคงของชาติ

ข้อ
๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในประกาศนี้
ยุทโธปกรณ์ หมายความว่า
ยุทธภัณฑ์ตามนัยแห่งพระราชบัญญัติควบคุมยุทธภัณฑ์ พ.ศ. ๒๕๓๐
หรือฉบับที่เป็นปัจจุบันและเป็นไปตามบัญชีรายการยุทธภัณฑ์ของกระทรวงกลาโหม เพื่อการผ่อนผันยกเว้นค่าอากรทางศุลกากรตามที่คณะรัฐมนตรีได้อนุมัติไว้
การบริการที่เกี่ยวกับความมั่นคงของชาติ หมายความว่า
การบริการในการซ่อมบำรุงยุทโธปกรณ์ การบริการช่วยเหลือทางเทคนิค
หรือการบริการอื่นที่เป็นส่วนควบของยุทโธปกรณ์หรือบริการอื่นใดที่เกี่ยวข้องกับความมั่นคง

ข้อ
๔ การจัดซื้อจัดจ้างยุทโธปกรณ์และการบริการที่เกี่ยวกับความมั่นคงของชาติตามประกาศนี้ให้หน่วยงานของรัฐจัดให้มีกฎหรือระเบียบเกี่ยวกับการจัดซื้อจัดจ้างและการบริหารพัสดุภาครัฐตามหลักเกณฑ์และแนวทางของพระราชบัญญัติการจัดซื้อจัดจ้างและการบริหารพัสดุภาครัฐ
พ.ศ. ๒๕๖๐ โดยอย่างน้อยต้องมีหลักการตามมาตรา ๘ วรรคหนึ่ง
และเมื่อหน่วยงานของรัฐจัดทำกฎ หรือระเบียบเสร็จแล้วให้ส่งกฎหรือระเบียบให้คณะกรรมการนโยบายการจัดซื้อจัดจ้างและการบริหารพัสดุภาครัฐเพื่อทราบด้วย

ข้อ
๕ การจัดซื้อจัดจ้างยุทโธปกรณ์และการบริการที่เกี่ยวกับความมั่นคงของชาติโดยวิธีรัฐบาลต่อรัฐบาลเป็นการดำเนินการในลักษณะการทำข้อตกลงโดยจะลงนามผูกพันระหว่างรัฐบาลกับรัฐบาล
หรือจะเป็นการลงนามโดยผู้ได้รับมอบอำนาจจากรัฐบาลที่ทำข้อตกลงร่วมกันเท่านั้น
สิทธิหน้าที่และความรับผิดชอบตามข้อตกลงจะเป็นไประหว่างรัฐบาลต่อรัฐบาล
การจัดซื้อจัดจ้างโดยวิธีรัฐบาลต่อรัฐบาล
ตามวรรคหนึ่ง
หน่วยงานของรัฐที่จัดซื้อจัดจ้างต้องขออนุมัติจากคณะรัฐมนตรีแต่งตั้งผู้แทนรัฐบาลไทยในการลงนามข้อตกลง
รวมถึงประสานกระทรวงการต่างประเทศและสำนักงานอัยการสูงสุดดำเนินการในส่วนที่เกี่ยวข้อง

ข้อ
๖ การจัดซื้อจัดจ้างจากต่างประเทศที่กฎหมายของประเทศนั้นกำหนดไว้เป็นอย่างอื่นเป็นการดำเนินการจัดซื้อจัดจ้างยุทโธปกรณ์และการบริการที่เกี่ยวกับความมั่นคงของชาติโดยวิธี Foreign Military Sales (FMS) ซึ่งเป็นการดำเนินการตามกรอบความช่วยเหลือทางทหาร ที่รัฐบาลไทยได้ลงนามในความตกลงว่าด้วยความช่วยเหลือทางทหารกับสหรัฐอเมริกา
ตามที่ได้รับอนุมัติจากคณะรัฐมนตรี


ประกาศ
ณ วันที่ ๑๗ ตุลาคม พ.ศ. ๒๕๖๐
อภิศักดิ์
ตันติวรวงศ์
รัฐมนตรีว่าการกระทรวงการคลัง
ประธานกรรมการนโยบายการจัดซื้อจัดจ้างและการบริหารพัสดุภาครัฐ
  
ปวันวิทย์/อัญชลี/จัดทำ
๓๐
ตุลาคม ๒๕๖๐

นุสรา/ตรวจ
๑
กันยายน ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๕๙ ง/หน้า ๒๔/๒๐ ตุลาคม ๒๕๖๐